KOMISIJOS REGLAMENTAS (EB) Nr. 981/2007
2007 m. rugpjūčio 21 d.
iš dalies keičiantis Reglamentą (EB) Nr. 1489/2006, nustatantį palūkanų normas, taikytinas apskaičiuojant EŽŪGF intervencinių supirkimo, laikymo ir realizavimo priemonių finansines sąnaudas 2007 ataskaitiniais metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1978 m. rugpjūčio 2 d. Tarybos reglamentą (EEB) Nr. 1883/78, išdėstantį bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo (1), ypač į jo 5 straipsnį,
kadangi:
(1)
Komisijos reglamento (EB) Nr. 1489/2006 (2) pirmame straipsnyje nustatomos palūkanų normos, taikytinos apskaičiuojant EŽŪGF intervencinių supirkimo, laikymo ir realizavimo priemonių finansines sąnaudas 2007 ataskaitiniais metais.
(2)
Atsižvelgiant į tai, kad kai kuriose valstybėse narėse šios operacijos gali būti finansuojamos tik taikant tokias palūkanų normas, kurios yra žymiai didesnės už nustatytą vienodą palūkanų normą, Reglamento (EEB) Nr. 1883/78 5 straipsnis buvo iš dalies pakeistas Reglamentu (EB) Nr. 734/2007. Todėl buvo numatyta, kad jei valstybės narės mokama vidutinė palūkanų norma trečią mėnesį, skaičiuojant nuo Komisijos naudoto referencinio laikotarpio vienodai palūkanų normai apskaičiuoti, yra daugiau kaip du kartus didesnė už vienodą palūkanų normą, tai, 2007 ir 2008 ataskaitiniais metais, finansuodama tokios valstybės narės dėl palūkanų normų patirtas išlaidas Komisija gali padengti tos valstybės narės mokamos palūkanų normos ir vienodos palūkanų normos skirtumą. Be to, buvo numatyta, kad ši priemonė taikoma nuo 2006 m. spalio 1 d. valstybių narių patirtoms išlaidoms.
(3)
Iš valstybių narių Komisijai pateiktų pranešimų matyti, kad remiantis trečio mėnesio, skaičiuojant nuo naudoto referencinio laikotarpio vienodai palūkanų normai apskaičiuoti 2007 ataskaitiniais metais, duomenimis, ši nauja priemonė gali būti taikoma vienai valstybei narei. Todėl 2007 ataskaitiniais metais šiai valstybei narei reikėtų nustatyti specialią palūkanų normą.
(4)
Todėl reikėtų atitinkamai iš dalies pakeisti Reglamentą (EB) Nr. 1489/2006.
(5)
Kadangi Reglamentas (EB) Nr. 734/2007 yra taikomas nuo 2006 m. spalio 1 d., reikėtų numatyti, kad šis reglamentas būtų taikomas nuo tos pačios dienos.
(6)
Šiame reglamente nurodytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1489/2006 1 straipsnyje įterpiamas šis punktas:
„h)
4,8 % speciali palūkanų norma taikoma Vengrijoje.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra taikomas nuo 2006 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 21 d.